Document ID: 31993R1987

NEUVOSTON ASETUS (ETY) N:o 1987/93,
annettu 19 päivänä heinäkuuta 1993,
humalan varmentamisesta annetun asetuksen (ETY) N:o 1784/77 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon humala-alan yhteisestä markkinajärjestelystä 26 päivänä heinäkuuta 1971 annetun neuvoston asetuksen (ETY) N:o 1696/71(1), ja erityisesti sen 2 artiklan 4 kohdan,
ottaa huomioon komission ehdotuksen,
sekä katsoo, että
asetuksessa (ETY) N:o 1784/77(2) täsmennetään kaupan pitämisen vaihe, jossa humala on varmennettava, ja säädetään niistä edellytyksistä, joilla humalaperäiset tuotteet voidaan jalostaa edelleen,
isomerisoidut humalajauheet sekä valikoima uusia isomerisoituja tuotteita, joita käytetään juuri ennen käymistä tai heti käymisen jälkeen ja jotka kemiallisen koostumuksensa puolesta kuuluvat isomerisoitujen humalajauheiden ja isomerisoitujen humalauutteiden väliin, ovat tulleet merkittäviksi markkinoilla, mutta niiden asema on epäselvä varmentamisen kannalta, mikä tekee niiden kaupan pitämisen hankalaksi; nämä tuotteet, kuten isomerisoidut humalauutteetkin, ovat menettäneet suurimman osan niiden lajikkeiden ominaisuuksista, joista ne on valmistettu, mikä tekee mahdottomaksi niiden alkuperän tunnistamisen edes erittäin kehittyneillä laboratoriolaitteilla; on suotavaa liittää nämä tuotteet asetuksessa (ETY) N:o 1784/77 yksilöityjen poikkeusten luetteloon, ja
entisessä Saksan demokraattisessa tasavallassa humala käsitellään perinteisesti korjuun jälkeen eri tavalla kuin muissa yhteisön osissa siten, että lukuisilla humalaa tuottavilla tiloilla tähkien puhdistaminen ja ensimmäinen kuivaus tapahtuvat samanaikaisesti jauhamisen ja jyväsiksi puristamisen kanssa, koska nykyiset laitteet eivät mahdollista näiden kahden vaiheen erottamista toisistaan; tämä menettely ei ole kuitenkaan sen yhteisön lainsäädännön mukainen, jonka mukaan humala on varmennettava ennen kaikenlaista jalostamista; kohtuullisen ajan antamiseksi tuottajille uusien investointien tekoa varten olisi säädettävä pidemmästä siirtymäajasta kuin Saksan yhdistymisen jälkeen humala-alalla sovellettavista siirtymätoimenpiteistä 26 päivänä heinäkuuta 1991 annetussa komission asetuksessa (ETY) N:o 2239/91(3) oleva siirtymäaika, joka päättyi 31 päivänä joulukuuta 1992,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1784/77 seuraavasti:
1 Asetuksen 1 artiklassa
a) Korvataan 1 kohta seuraavasti:
"1 Tämä asetus koskee asetuksen (ETY) N:o 1696/71 1 artiklassa tarkoitettuja yhteisössä korjattuja tuotteita tai kolmansista maista kyseisen asetuksen 5 artiklan mukaisesti tuoduista tuotteista valmistettuja tuotteita, lukuun ottamatta:
a) humalaa, joka on korjattu panimon omilla tuotantotiloilla käytettäväksi panimossa sellaisenaan tai jalostettuna,
b) isomerisoituja humalauutteita,
c) isomerisoituja humalajauheita,
d) asetuksen (ETY) N:o 1696/71 19 artiklassa säädettyä menettelyä noudattaen määritetyssä luettelossa olevia isomerisoituja tuotteita,
e) humalasta johdettuja tuotteita, jotka on jalostettu sopimuksella panimon laskuun sillä edellytyksellä, että panimo käyttää nämä tuotteet itse,
f) humalaa ja humalasta johdettuja tuotteita pienissä pakkauksissa myytäväksi yksityishenkilöiden omaa käyttöä varten.
Edellä a f alakohdassa tarkoitetut tuotteet on tarkastettava määritettävällä tavalla."
b) Täydennetään 3 kohtaa seuraavasti:
"Rajoittamatta edellä mainittujen määräaikojen soveltamista entisen Saksan demokraattisen tasavallan alueella viljelty humala, joka on käsitelty ja jalostettu tämän asetuksen liitteessä tarkoitetuilla humalantuotantotiloilla 31 päivään joulukuuta 1995 mennessä, voidaan varmentaa sen jälkeen, kun humala on jalostettu jyväsiksi, mutta ennen kaikenlaista muuta jalostusta, jos voidaan taata, että komission asetuksen (ETY) N:o 890/78 liitteessä tarkoitettuja kaupan pitämisen vähimmäisvaatimuksia noudatetaan."
2 Lisätään tämän asetuksen liitteenä oleva liite asetukseen (ETY) N:o 1784/77.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Kuitenkin 1 artiklan 1 alakohdan b alakohdan säännöksiä sovelletaan 1 päivästä tammikuuta 1993.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä heinäkuuta 1993.

Labels: 3
18
17